《成化癸夘冬至谒陵与李宾之学士联句二十首 其十三 夜坐》
明代·程敏政

不眠相对拥寒炉，自起开门问仆夫。城角斗杓曾转未，殿头风铎有声无。

斋心耿耿悬孤月，乡思迢迢隔五湖。清话恐贪今夜永，呼灯无惜效先趋。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。